arnastofnun/IGC-2024 huggingface dataset:
Georg 1. Bretlandskonungur

Georg 1. (Georg Lúðvík; 28. maí 1660 – 11. júní 1727) var konungur Stóra-Bretlands og Írlands og hertogi og kjörfursti Brunswick-Lüneburg (Hanover) í Heilaga rómverska ríkinu frá 1698 til dauðadags.

Georg fæddist í Hanover og erfði hertogadæmið Brunswick-Lüneburg frá föður sínum og frændum. Hann bætti mjög við lönd sín í ýmsum evrópskum stríðum og var árið 1704 gerður kjörfursti af Hanover. Þegar hann var 54 ára, eftir dauða frænku sinnar, Önnu Bretadrottningar, varð Georg konungur Bretlands sem fyrsti einvaldurinn af Hanover-ætt. Um fimmtíu kaþólskir ættingjar voru honum framar í hefðbundinni erfðaröð, en lagasetning ársins 1701 hafði bannað að breska krúnan gengi til kaþólikka. Georg var nánasti ættingi Önnu af mótmælendatrú. Jakobítar reyndu að steypa Georg af stóli og reisa þess í stað kaþólskan hálfbróður Önnu, Jakob Frans Játvarð Stúart, til valda, en tókst það ekki.

Á valdatíð Georgs voru völd konungsins verulega skert og Bretland færðist nærri þingræði þar sem völdin voru í höndum forsætisráðherrans. Undir lok valdatíðar hans voru mest pólitísk völd í höndum Roberts Walpole, sem í seinni tíð er jafnan talinn fyrsti forsætisráðherra Bretlands.
Drekabjörk

Drekabjörk (fræðiheiti: "Betula dahurica", kínverska: 黑桦 "hēihuà") er birkitegund sem er ættuð frá Kína, Japan, Kórea, austur Mongólíu, og austast í Rússlandi. Hún hefur verið flutt til Bretlands og er einnig í Boston í Arnold Arboretum. Í Japan er hún aðallega Nobeyama í Nagano Prefecture á eynni Honshu þar sem hún er talin í hættu. Smáir lundir finnast einnig á Hokkaido og Kúrileyjar.

Lýsing.

Þessi tegund er 20 m há með svartleitum berki, og rauðbrúnum eða dökkbrúnum gljáandi greinum. Blaðstilkurinn er 0.5 - 1.5 sm með egglaga, sporöskjulaga eða tígulaga blöðum 3.5 - 5 sm. Kvenreklar eru uppréttir eða hangandi. Hún blómgast frá júní til júlí og fræin eru þroskuð í júlí til ágúst.
Betula baschkirica

Betula baschkirica er tegund af birkiætt sem var lýst af Nikolai Nikolaievich Tzvelev.

Útbreiðslusvæði tegundarinnar er austur evrópuhluti Rússlands. Engar undirtegundir eru skráðar.
Arthur Balfour

Arthur James Balfour, 1. jarlinn af Balfour (25. júlí 1848 – 19. mars 1930) var breskur stjórnmálamaður úr Íhaldsflokknum sem var forsætisráðherra Bretlands frá 1902 til 1905. Sem utanríkisráðherra frá 1916 til 1919 gaf hann út Balfour-yfirlýsinguna í nóvember 1917.

Balfour gekk á breska þingið árið 1874 og reis til metorða sem Írlandsmálaráðherra. Í því embætti kvað hann niður bændaóeirðir og beitti sér gegn fjarstöddum jarðleigendum. Hann var andstæðingur þess að Írland hlyti heimastjórn og taldi ekki að það ætti að miðla málum milli þess að Írland yrði áfram hluti af Bretlandi eða yrði sjálfstætt. Frá árinu 1891 var hann þingleiðtogi Íhaldsmanna á neðri deild þingsins á meðan frændi hans, Salisbury lávarður, var flokksformaður og forsætisráðherra. Balfour þótti frábær rökfærslumaður en honum leiddist daglegt amstur flokksstjórnarinnar.

Í júlí 1902 tók Balfour við af frænda sínum sem forsætisráðherra. Hann kom á umbótum í varnarmálum Bretlands, m.a. með því að koma á Samúðarsambandinu við Frakka. Ríkisstjórn hans kom á verndartollum til að hæla sérstaklega verslun innan breska heimsveldisins en þetta olli klofningi innan Íhaldsflokksins og margir ráðherrar sögðu sig úr ríkisstjórn Balfours. Balfour vakti einnig reiði almennings í lok seinna Búastríðsins vegna „villimannslegra“ aðferða breska hersins, og með því að flytja inn kínverska verkamenn til Suður-Afríku sem almenningi fannst jaðra við þrælahald. Balfour sagði af sér í desember árið 1905 og Íhaldsmenn hlutu afhroð í þingkosningum næsta ár, þar sem Balfour sjálfur datt út af þingi. Hann komst aftur inn á þing í aukakosningum og var leiðtogi stjórnarandstöðunnar til ársins 1911, en þá sagði hann af sér sem flokksformaður.

Balfour gerðist flotamálaráðherra í samsteypustjórn H. H. Asquith (1915–16). Í desember árið 1916 varð hann utanríkisráðherra í ríkisstjórn David Lloyd George. Honum var oft haldið utan við mikilvægar ákvarðanir í breskri utanríkisstefnu en Balfour-yfirlýsingin um stuðning Breta við Zíonista bar þó nafn hans. Balfour gegndi áfram ýmsum mikilvægum embættum á þriðja áratugnum og lést þann 19. mars 1930 eftir að hafa sólundað miklum auð sem hann hlaut í arf. Balfour giftist aldrei. Balfour var menntaður sem heimspekingur og sem slíkur færði hann rök fyrir því að mannleg rökvísi gæti aldrei komist á snoðir um neinn sannleika. Hann þótti gjarnan fjarrænn í lífsskoðunum sínum og á að hafa sagt: „Ekkert skiptir miklu máli og fátt skiptir neinu máli.“
Numa Sadoul

Numa Sadoul (f. 7. maí 1947) er franskur rithöfundur, leikari og leikstjóri sem er aðallega þekktur fyrir viðtalsbækur sínar með viðtölum við þekkta belgíska og franska myndasöguhöfunda.

Þegar hann var í námi tókst honum að fá viðtal við Hergé og tók upp 14 tíma af viðtölum sem komu út í bókinni "Tintin et moi / entretiens avec Hergé" árið 1975. Árið 2003 var heimildarmyndin "Tinni og ég" gerð eftir bókinni.

Hann hefur tekið viðtöl við aðra franska og belgíska myndasöguhöfunda eins og André Franquin, Jacques Tardi, Philippe Vuillemin og Jean Giraud auk þess að skrifa bækur um Gotlib og Uderzo.
Betula luminifera

Betula luminifera er tegund af birkiætt sem var lýst af Hubert J.P. Winkler. Engar undirtegundir finnast skráðar.
Carolina Reaper

Carolina Reaper (upphaflega nefndur HP22B) er afbrigði af eldpipartegundinni "Capsicum chinense". Ávöxturinn er rauður og krumpaður með lítinn odd neðst. "Heimsmetabók Guinness" vottaði árið 2013 að Carolina Reaper væri sterkasti eldpipar heims, metinn á 1.569.300 Scoville-stig.

Þetta eldpiparafbrigði var þróað af Ed Currie í gróðurhúsi í Rock Hill í Suður-Karólínu sem blendingur Bhut jolokia og Habanero. Sláttumannsheitið („reaper“) er vegna oddsins neðst á piparbelgnum.
Aflátsbréf

Aflátsbréf voru vottorð sem sölumenn páfa seldu til að fjármagna framkvæmdir í Róm. Aflátsbréf áttu að tryggja þeim sem keypti afslátt frá hreinsunareldi eftir dauða. Fyrsta prentaða skjalið úr prentsmiðju Gutenbergs var aflátsbréf. Gagnrýni á sölu aflátsbréfa var lykilatriði í siðbótarhreyfingum. Algengt er að miða upphaf siðbótarinnar við mótmæli Marteins Lúthers við sölu aflátsbréfa kirkjunnar. Þessi bréf voru seld um alla Evrópu til að fjármagna byggingu Péturskirkjunnar í Róm. Sala aflátsbréfa hófst í Þýskalandi árið 1516 og það var munkurinn Jóhannes Tetzel sem sá um sölu þeirra.
Vitoria-Gasteiz

Vitoria-Gasteiz er höfuðborg Baskalands og sýslunnar Araba/Álava á Spáni. Sveitarfélag er umhverfis borgina heitir sama nafni en íbúafjöldi þar er um 251.000 (2019). Íbúar borgarinnar eru kallaðir "vitorianos" eða "gasteiztarrak".

Borgin Victoriacum var stofnuð á 6. öld af Vestgotum á svæðinu en rómversk herstöð hafði verið þar um slóðir áður. Borg þessi hvarf með tímanum. En á 12. öld stofnaði Konungsríkið Navarra stofnaði þorpið Nova Victoria. Þar hafði áður verið byggð, Gasteiz, sem var stofnuð af Böskum.

Konungsríkið Kastilía tók yfir stjórn borgarinnar á 15. öld og borgin stækkaði. Í Napóleonstyrjöldunum var hér orrustan um Viktoríu árið 1813. Bandamannaherir Breta, Portúgala og Spánverja undir stjórn Wellingtons hertoga sigruðu franska herinn undir stjórn Jósefs Bónaparte. Sigurinn markaði lok stjórnar Frakka yfir Spáni.

Í dag þykir borgin vera mjög lífvænleg. Mikið er af grænum svæðum og hefur borgin hlotið viðurkenningu fyrir lífsgæði. Hátíðir borgarinnar eru meðal annars tónlistarhátíðirnar Azkena rock festival, FesTVal og Vitoria-Gasteiz jazz festival. Virgen Blanca er bæjarhátíð.

Íþróttafélögin Deportivo Alavés (knattspyrna) og Baskonia (körfubolti) hafa aðsetur í borginni.
Keflavíkurgangan 1983

Keflavíkurgangan 1983 eða Friðargangan var haldin af Samtökum herstöðvaandstæðinga þann 6. ágúst árið 1983. Þetta var níunda Keflavíkurgangan og beindist gegn bandarískri hersetu og kjarnorkuvopnakapphlaupi risaveldanna, enda haldin sama dag og kjarnorkuárásin á Hiroshima.

Aðdragandi og skipulag.

Áherslan á kjarnorkuafvopnun var í fyrirrúmi í göngunni sem bar yfirskriftina "Aldrei aftur Hírósíma". Jafnframt voru settar fram kröfur um kjarnorkuvopnalaus Norðurlönd, friðlýsingu Norður-Atlantshafs, virðingu fyrir sjálfsákvörðunarrétti þjóða og hlutleysi Íslands gagnvart öllum hernaðarbandalögum. Í aðdraganda göngunnar voru birtar auglýsingar í dagblöðum þar sem hópar fólks úr ýmsum stéttum lýstu stuðningi við kröfur göngunnar.

Rúnar Ármann Arthúrsson setti gönguna í Keflavík, en ræður á hinum ýmsu stöðum fluttu Ragnar Arnalds, Páll Vilhjálmsson, Bergþóra Gísladóttir, Vésteinn Ólason, Árni Björnsson, Jóna Ósk Guðjónsdóttir, Ingibjörg Sólrún Gísladóttir, sr. Rögnvaldur Finnbogason og Sveinbjörn B. Jacobsen, fulltrúi færeyskra herstöðvaandstæðinga. Vigfús Geirdal úr miðnefnd SHA sleit loks útifundinum við Miðbæjarskólann í göngulok.

Þegar gangan var komin í Lækjargötu, skiptist hún í tvennt. Gekk annar hlutinn að sovéska sendiráðinu en hinn hlutinn að því bandaríska. Mynduðu hóparnir samfellda keðju þar sem göngumenn héldust hönd í hönd milli sendiráðanna. Áætlað var að á sjötta þúsund manns hefðu tekið þátt í síðasta hluta göngunnar.
Hrísgrjónagrautur

Grjónagrautur grautur með soðnum hrísgrjónum sem oft er borinn fram með kanilsykri og rjóma eða mjólk. Grautur af þessu tagi hefur stundum kallaður jólagrautur hvort sem hann er á borðum jólum eða aðra daga.

Grautur varð ekki algengur á Íslandi fyrr en upp úr aldamótin 1900 en áður hafði hann oftast verið úr bygggrjónum, mjólk og rúsínum. Sums staðar á Íslandi var grauturinn hafður fyrir matinn á aðfangadagskvöld þegar líða tók á 20.öld en slíkt mun hafa verið algengast í Danmörku. Í Skandinavíu sem og á Íslandi er afbrigði af Grjónagraut hefbundinn á jólunum og er venjulega eftirréttur á aðfangadagskvöld. Þá er grauturinn kaldur en með heitri berjasósu (Riz à l'amande).
George Hamilton-Gordon, jarl af Aberdeen

George Hamilton-Gordon, fjórði jarlinn af Aberdeen (28. janúar 1784 – 14. desember 1860), kallaður Haddo lávarður frá 1791 til 1801, var breskur stjórnmálamaður, erindreki og óðalseigandi sem var forsætisráðherra Bretlands frá 1852 til 1855 í samsteypustjórn Peelíta (klofningsflokks innan Íhaldsflokksins sem studdu hugmyndafræði Roberts Peel) og Vigga, með stuðningi róttæklinga og Íra. Ríkisstjórn Aberdeen var full af voldugum og sjálfstæðum stjórnmálamönnum sem Aberdeen tókst ekki að hafa stjórn á. Þótt Aberdeen hafi reynt að koma í veg fyrir það leiddi ríkisstjórn hans Bretland inn í Krímstríðið og féll þegar almenningsálit snerist gegn stríðinu. Aberdeen dró sig úr stjórnmálum eftir þetta.

Ferill Aberdeen hafði einkennst af átökum í utanríkismálum en reynsla hans í þeim efnum kom ekki í veg fyrir að Bretland yrði dregið inn í Krímstríðið. Einkalíf hans enkenndist af dauða beggja foreldra hans þegar hann var ellefu ára og fyrstu eiginkonu hans eftir sjö ára hjónaband. Dætur hans dóu einnig ungar og samband hans við syni hans var erfitt. Áður en Aberdeen kvæntist hafði hann ferðast mikið um Evrópu, þar á meðal til Grikklands, og hafði mikinn áhuga á fornum menningum og á fornleifafræði. Þegar hann sneri aftur til Bretlands árið 1805 varði hann stundum sínum í að bæta aðstæðurnar á skoskum óðalseignum sínum.

Eftir að kona hans dó árið 1812 varð Aberdeen ríkiserindreki og fékk nær samstundis yfirráð yfir mikilvægu sendiráði í Vín þegar hann var enn á þrítugsaldri. Hann kleif hratt upp metorðastigann og varð utanríkisráðherra í ríkisstjórn Wellingtons hertoga árið 1828 þrátt fyrir „nærri því forkastanlegt reynsluleysi í opinberum störfum“. Hann gegndi embættinu í tvö ár og varð síðar aftur utanríkisráðherra í ríkisstjórn Roberts Peel árið 1841. Þrátt fyrir þetta þótti Aberdeen afspyrnu lélegur ræðumaður og þótti auk þess hafa „fýlulegt, vandræðalegt og kaldhæðið yfirbragð“.
Drekaþyrnir

Drekaþyrnir (fræðiheiti: "Crataegus dahurica") er tegund af þyrnaættkvísl ættaður frá norðaustur Asíu. Hann er náskyldur "C. sanguinea". Berin eru rauð eða gul.

Kelur lítið í Lystigarðinum á Akureyri.
Henry Addington

Henry Addington, fyrsti vísigreifinn af Sidmouth (30. maí 1757 – 15. febrúar 1844), var breskur stjórnmálamaður. Hann var forsætisráðherra Bretlands frá 17. mars 1801 til 10. maí 1804.

Æviágrip.

Addington var sonur Anthony Addingtons, einkalæknis Williams Pitt eldri, og Mary Hiley, dóttur prestsins Havilands John Hiley, skólastjóra skólans í Reading. Vegna starfs föður síns varð hann æskuvinur Williams Pitt yngri. Addington stundaði nám við Winchester-háskóla og Brasenose-háskóla (Oxford) áður en hann byrjaði laganám í skólanum Lincoln's Inn.

Addington var kjörinn á neðri deild breska þingsins árið 1784 fyrir Devizes-kjördæmi í Wiltshire. Hann varð þingforseti neðri deildarinnar árið 1789. Árið 1801, eftir að ríkisstjórn Pitt yngri féll vegna ágreinings um réttindi kaþólikka á Bretlandi, var Addington valinn til að taka við af honum sem forsætisráðherra.

Á ráðherratíð Addingtons sömdu Bretar um frið við Frakkland og skrifuðu árið 1802 undir friðarsáttmála í Amiens sem batt enda á frönsku byltingarstríðin og kom á friði í Evrópu í fyrsta sinn í rúman áratug. Friðarskilmálarnir voru mjög óvinsælir í Bretlandi en Bretar neyddust til þess að semja um frið þar sem landið rambaði á barmi efnahagshruns og hungursneyðar vegna stríðsrekstursins. Snemma árið 1803 hafði efnahagur Bretlands náð sér á strik og því rufu Bretar friðarsáttmálann og lýstu yfir stríði á hendur Frakklandi þann 18. maí. Þar með hófst fyrsta stríð Napóleonsstyrjaldanna.

Addington þótti lélegur stríðsleiðtogi og þegar syrti í álinn árið 1804 var hann að lokum sviptur embætti og Pitt yngri varð forsætisráðherra á ný. Addington var þó áfram áhrifamikill stjórnmálamaður og næsta ár var hann gerður vísigreifi af Sidmouth. Hann tók sæti í ríkisstjórn Pitt árið 1806 sem forseti ríkisráðsins og innsiglisstjóri. Hann tók árið 1807 sæti í ríkisstjórn Williams Grenville, aftur sem forseti ríkisráðsins. Hann gerðist innanríkisráðherra árið 1812. Í því embætti vakti hann reiði stjórnarandstöðunnar þegar hann nam úr gildi rétt fangelsaðra til réttarhalda árið 1817, stóð fyrir fjöldamorðum gegn mótmælendum í Peterloo árið 1819 og setti sex lagaskipanir sem bönnuðu fundi um róttækar umbætur.

Addington lét af þessu embætti árið 1822 og við honum tók Robert Peel. Hann sat áfram sem ráðherra í ríkisstjórnini í tvö ár í viðbót. Hann mótmælti því að Bretland viðurkenndi nýju lýðveldin í Suður-Ameríku, mótmælti því að kaþólikkar fengju aukin réttindi og kaus á móti kjördæmaumbótum árið 1832.
Gulyllir

Gulyllir (fræðiheiti: "Sambucus australasica") er austur Ástralskur runni sem finnst yfirleitt í eða við jaðar regnskóga.

Samsett laufin eru fjöðruð. Með heildarlengd á milli 6 til 25 sm löng. Blaðpörin (þrjú til fimm talsins) eru öfugt lensulaga eða mjó-tígullaga. 2 til 1 sm löng og 0.4 til 3 sm breið. Gljáandi að ofan, tennt og hárlaus. Lítill kirtill getur verið sjáanlegur við grunni smáblaða. Leggur samsettra blaðanna er á milli 2 til 10 sm langur. Stilkar smáblaðanna eru 2 til 5 mm langir.

Runninn verður að 4 metra hár. Ilmandi rjómagul blómin myndast frá október fram í mars. Gul, kringlótt berin eru um 5 mm í þvermál.
Škoda Auto

Škoda Auto er tékkneskur bílaframleiðandi. Upphaflega hét fyrirtækið Laurin &amp; Klement og var stofnað 1895 í Mladá Boleslav. Árið 1925 komst það í eigu iðnfyrirtækisins Škoda Works sem var þjóðnýtt af Tékkóslóvakíu árið 1948. Fyrirtækið var einkavætt eftir 1991 og komst að fullu í eigu þýska eignarhaldsfélagsins Volkswagen Group árið 2000.
Ganymedes

Ganymedes var grísk goðsagnavera. Hann var konungssonur frá Tróju fegurstur meðan manna og sendi Júpíter örn sinn til að nema hann á brott úr mannheimi og færa hann guðunum á Ólympus en þar skyldi hann vera bikarberi (byrlara) Seifs og skenkja þeim ódáinsvín.

Stytta Bertel Thorvaldsen af Ganymedes.

Johan Hansen generalkonsúll í Kaupmannahöfn gaf Íslandi árið 1927 líkneski af Ganymedes gert af Bertel Thorvaldsen. Það er núna varðveitt í Listasafni Íslands. Thorvaldsen gerði mörg líkneski af Ganymedes. Árið 1802-1804 pantaði rússnesk greifafrú Irina Vorontsov að nafni fimm höggmyndir hjá Thorvaldsen með efni úr grísku goðafræðinni og þar á meðal sögunni um Ganymedes. Í fyrri gerð myndar Thorvaldsen af Ganymedes stóð örninn við vinstri fót hans en í seinni gerðum úr marmara eins og þeim sem eru í Thorvaldsensafni í Kaupmannahöfn er enginn örn. Það eintak sem er í Listasafni Íslands stóð ófullgert í vinnustofu Thorvaldsens þegar hann lést og var höggvið í marmara eftir lát hans. Árið 1922 var verkið selt Johan Hansen aðalræðismanni sem gaf það íslenska ríkinu árið 1927.
Afrin

Afrin er hérað og samnefnd borg í norðurhluta Sýrlands. Árið 2005 var fólksfjöldi í héraðinu 172.095 og þá bjuggu 36.562 innan borgarmarka Afrin. Borgin og héraðið heitir eftir Afrin ánni en hún rennur í gegnum miðja borgina. Vegna hernaðaríhlutunar Tyrkja í Afrín hörfuðu Varnarsveitir Kúrda (YPG) og kvennavarðsveitir (YPJ) frá Afrin og borgin komst á vald Sýrlenska frelsishersins og tyrkneskra hersins þann 17. mars 2018. Herveitar TAF og TFSA náðu Afrin á sitt vald 18. mars 2018.
Lútur

Lútur er málmhýdroxíð sem er framleiddur með því að leggja ösku (sem inniheldur mikið af pottösku) í bleyti eða að leysa sterkan basa upp í vatn. Orðið „lútur“ er í rauninni samheiti á vítissóda (natríumhýdroxíði, NaOH). Lútur er meðal annars notaðar í matreiðslu (t.d. í þann norska lútfisk) og til sápuframleiðslu, þrifa og niðurbrots á dýrahræjum.

Lútur er mjög eitrandi og hann þarf því að umgangast með mikilli varúð. Hann getur meðal annars valdið brunasárum, varanlegum meiðslum, örmyndun og blindu. Sé hans neytt getur hann valdið alvarlegum skaða og jafnvel dauða. Þegar lútur er leystur upp í vatn eiga útvermin efnahvörf sér stað og myndast hiti sem getur valdið frekari brunasárum.
Huelva

Huelva er borg í suðvesturhluta Spánar og höfuðborg héraðs með sama nafni. Huelva-héraðið tilheyrir spænska sjálfsstjórnarsvæðinu Andalúsíu. Borgin liggur meðfram Cádizflóa við ósa ánna Odiel og Tinto. Borgin hefur verið í byggð frá 3000 fyrir Krist. Árið 2010 voru íbúar borgarinnar 149.410.
Åndalsnes

Åndalsnes er bær í Mæri og Raumsdal í Vestur-Noregi. Bærinn er höfuðstaður Rauma-sveitarfélagsins og stendur við Romsdalsfjord. Eru íbúar um 2300 (2017). Áin Rauma rennur í gegnum bæinn. Bæjarstæði Åndalsnes þykir vera fagurt,fjöll upp í allt að 1800 metra eru þar í kring. Þverhnípið Trollveggen er þar nálægt í Raumsdal. Skemmtiferðaskip og ferðamenn á koma aðallega á sumrin. Vegir liggja til Molde og Kristjánssund til norðurs, til Álasunds í vestur og til Dombås í austur. Lest gengur einnig til Dombås þar sem hægt er að skipta til Þrándheims eða Ósló.
Suðuryllir

Suðuryllir (fræðiheiti: "Sambucus australis") er trjátegund í geitblaðsætt. Hann er ættaður frá Suður Ameríku (Perú, Brasilía og Bólivía).

Berin eru eitruð, en blómin eru notuð í jurtalækningum.* Aplicações em herbologia Honum er stundum ruglað við svartylli.
Scymninae

Scymninae er undirætt af bjöllum í ættinni "Coccinellidae". Það eru að minnsta kosti 170 tegundir í "Scymninae".
Sticholotidinae

Sticholotidinae er undirætt af bjöllum í ættinni Coccinellidae (maríubjöllur).
Nickelodeon

Nickelodeon (oft stytt í Nick) er bandarísk greiðslusjónvarpsstöð sem hleypt var af stokkunum þann 1. apríl 1979 sem fyrsta kapalrásin fyrir börn.
Madeirayllir

Madeirayllir (fræðiheiti: "Sambucus lanceolata") er tegund af ylli einlend á Madeiraeyjum í Atlantshafi.
Taxus chinensis

Taxus chinensis er tegund af ýviði. Hann er stór, sígrænn runni eða tré að 14 metra hár og breiðvaxinn í ræktun, útbreiddur í Kína upp í 900 m hæð. Barrið er allt að 4 sm langt og breiðara en á flestum öðrum ýviðartegundum og endar í smáum og beittum oddi. Undir barrinu eru tvær breiðar, gular loftaugarákir og er það þakið smávægilegum ójöfnum.

Efnið taxifolin finnst í "Taxus chinensis var. mairei". Efnin paclitaxel eða taxol eru framleidd úr því, en þau eru notuð í krabbameinslyf.
Steinkeppur

Steinkeppur (fræðiheiti: "Otiorhynchus rugifrons") er ranabjöllutegund í ættkvíslinni "Otiorhynchus".

Útbreiðsla.

Algengur í N-Evrópu, einkum ofan skógarmarka, og í minni mæli í fjalllendi M-Evrópu, nær austur til Rússlands; fjalllendi á Bretlandi og Írlandi, Suðureyjar, Hjaltlandseyjar, sjaldgæf í Færeyjum, vesturströnd Grænlands.

Steinkeppur er í fjallendi í Norður Evrópu og austur til Rússlands. Innfluttur til Norður Ameríku. Á Íslandi er hann algengur um land allt, frá fjöru til fjalla.
Eopineus

Eopineus er ættkvísl af skordýrum. "Eopineus" er í ættinni Adelgidae.

Ættartré samkvæmt Catalogue of Life:
Höfuðlaukur

Höfuðlaukur (fræðiheiti: "Allium aflatunense") er tegund af laukplöntum, ættuð frá Kasakstan og Kirgistan í Mið-Asíu. Hann er oft ræktaður sem garðplanta annarsstaðar.

"Allium aflatunense" er oft ruglað við "hollandicum".

Ræktun.

"Allium aflatunense" er almennt harðgerð. Hún hentar í afskorin blóm.
Allium aciphyllum

Allium aciphyllum, (á kínversku: 针叶韭 zhen ye jiu) er tegund af laukplöntum, ættuð frá Sichuan í Kína. Hann finnst í hlíðum í 2000–2100 metra hæð.

"Allium aciphyllum" myndar egglaga lauka að 10mm í þvermál. Stoðblaðið er rörlaga, að 25 sm langt, með jafnlöng blöð neðantil. Blómin eru bleik.
Agria (kartafla)

Agria er meðalseint kartöfluyrki, með fáum en stórum hnýðum, sem er seint til að spíra. Þetta er mjölkennd yrki.

Það er notað aðallega í "franskar" og snakk.

Yrkin Fontane og Markies voru ræktuð af Agria. Agria kemur sjálft af yrkjunum Quarta og Semlo.
Orri Sigurjónsson

Orri Sigurjónsson (f. 11. desember 1994) er íslenskur knattspyrnumaður. Hann spilar með fótboltaliðinu Þór Akureyri og hefur hann gert það allan sinn feril. Hann spilar sem djúpur miðjumaður en getur líka verið bæði í miðverði og á miðjunni. Bróðir hans, Atli Sigurjónsson, er einnig miðjumaður og spilar sem miðherji fyrir KR
Vincent Price

Vincent Leonard Price yngri (27. maí 1911 – 25. október 1993) var bandarískur leikari, kunnur fyrir auðþekkjanlega rödd sína og fjölmörg hlutverk sem hann lék í hryllingsmyndum, oft sem illmennið. Á ferli sínum birtist hann einnig í kvikmyndum annarra sagnageira, þar á meðal í spæjaramyndum, spennumyndum og gamanmyndum. Price lék á sviði, í sjónvarpi og útvarpi og birtist í fleiri en hundrað kvikmyndum. Hann á tvær stjörnur á Walk of Fame-götunni í Hollywood; eina fyrir kvikmyndir sínar og aðra fyrir sjónvarpsvinnu. Price var fæddur og uppalinn í St. Louis í Missouri og á einnig stjörnu á Walk of Fame-götu St. Louis.

Price var listsafnari og var með gráðu í listasögu. Hann flutti fyrirlestra og skrifaði bækur um listasögu. Hann stofnaði einnig Vincent Price-listasafnið í Kaliforníu. Price var einnig þekktur sem meistarakokkur.

Price ljáði rödd sína tónlistarplötunni "Thriller" eftir Michael Jackson, þar sem hann flytur inngangsorð í byrjun og hlær illkvittnislega í lokin.
Allium alabasicum

Allium alabasicum er tegund af laukplöntum, ættuð frá Nei Mongol (Innri Mongólía) í Kína.

"Allium alabasicum" myndar mjóa, sívalningslaga lauka. Blómstöngullinn er yfirleitt rörlaga, en stundum kantaður; stuttur, sjaldan meir en 5 sm hár. Blómskipanin er með 4 eða 5 blóm. Krónublöðin eru fjólurauð, að 4 mm löng. Egglegið er kúlu- til egglaga. Fræflar eru styttri en krónublöðin.
Dúnlaukur

Dúnlaukur (fræðiheiti: "Allium cristophii") er tegund af laukplöntum, ættuð frá Tyrklandi, Íran, og Turkmenistan, og einnig ræktaður til skrauts sem skrautlaukur víða um heim. Hann er stundum seldur undir samnefninu "Allium albopilosum".

Hann verður að 30 til 40 sm hár og er ræktaður í görðum fyrir skrautlega blómskipanina með silfurbleikum, stjörnulaga blómum, 20–25 sm í þvermál, sem kemur snemma sumars. Fræbelgirnir geta verið skrautlegir.